Diari Oficial de la Generalitat Valenciana


Sumari del DOGV 7178, del 23-12-2013 (2013/12777)

DECRET 194/2013, de 20 de desembre, del Consell, pel qual s'aprova el Reglament d'Organització i Règim Jurídic del Servici Valencià d'Ocupació i Formació (SERVEF).
-------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2013/12/20/194**

### Versions

 03/11/2017 - Actualitat  Text inicial: 01/01/2014 - 02/11/2017 

### Dades del document

Número de DOGV
:   7178

Data del DOGV
:   23-12-2013

Secció del DOGV
:   I. DISPOSICIONS GENERALS

Número del document
:   2013/12482


Data del document
:   20-12-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Decret

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * Labora, Servici Valencià d'Ocupació i Formació
    * administració regional
    * oficina d'ocupació
    * legislació
    * reglament intern
    * creació d'ocupació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 03.11.2017 - 07.01.2021**

 

**Decret 194/2013, de 20 de desembre, del Consell, pel qual s'aprova el Reglament d'Organització i Règim Jurídic del Servici Valencià d'Ocupació i Formació (SERVEF).**

 

[**(DOGV núm. 7178 de 23.12.2013)**](http://www.dogv.gva.es/datos/2013/12/23/pdf/2013_12297.pdf) **Ref. 011606/2013**

 

 

PREÀMBUL

 

Els importants canvis organitzatius en l’estructura de les conselleries i els seus órgans directius derivats del que establixen els decrets 19/2012, de 7 de desembre, del president de la Generalitat, pel qual es determinen les conselleries en què s’organitza l’administració de la Generalitat, 179/2012, de 14 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat, i 188/2012, de 21 de desembre, pel qual s’aprova el Reglament Orgànic i Funcional de la Conselleria d’Economia, Indústria, Turisme i Ocupació, així com el temps transcorregut des de l’aprovació del Reglament d’Organització i Règim Jurídic del SERVEF, aprovat pel Decret 41/2001, de 27 de febrer, del Govern Valencià, i modificat posteriorment pels següents decrets del Consell: 173/2002, de 15 d’octubre, 13/2003, de 18 de febrer i 141/2003 d’1 d’agost, aconsellen introduir determinades modificacions en l’esmentat reglament, així com modificar l’estructura d’órgans directius i unitats administratives arreplegades en este.

D’altra banda, les últimes modificacions introduïdes en la Llei 3/2000, de 17 d’abril, per la qual es crea el Servici Valencià d’Ocupació i Formació, a través de l’article 90 de la Llei 16/2010, de 27 de desembre, de Mesures Fiscals, de Gestió Administrativa i Financera, i d’Organització de la Generalitat (DOCV 31.12.2010), pel qual es modifiquen les funcions del Consell de Direcció del SERVEF, fa necessari arreplegar la dita modificació també en el reglament de l’organisme.

Així mateix, els canvis introduïts en els decrets ja esmentats 19/2012 i 179/2012, així com en el Decret 180/2012, de 14 de desembre, del Consell, pel qual es nomenen i cessen alts càrrecs de l’administració de la Generalitat, fan necessari modificar la composició dels consells General i de Direcció del SERVEF.

En conseqüència, d’acord amb el que establixen els articles 28.f i 43 de la Llei del Consell, a proposta del conseller d’Economia, Indústria, Turisme i Ocupació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 20 de desembre de 2013,

 

 

DECRETE

 

TÍTOL I. Disposicions generals

 

**Article 1. Naturalesa jurídica**

1. El Servici Valencià d’Ocupació i Formació (SERVEF) és un organisme autónom de naturalesa administrativa de la Generalitat, amb personalitat jurídica própia i plena capacitat d’obrar per al compliment dels seus fins.

2. El SERVEF està adscrit a la conselleria competent en matèria d’ocupació de la Generalitat, i desenrotlla les seues funcions de manera coordinada amb la iniciativa i direcció del conseller titular d’esta.

 

**Article 2. Fins i competències**

1. El SERVEF té com a fi impulsar, desenrotllar i executar la política de la Generalitat en matèria de creació d’ocupació, i actuar en els àmbits competencials de la intermediació i l’orientació laboral, el foment de l’ocupació i la formació professional per a l’ocupació.

2. En el marc competencial referit, li correspondrà el desenrotllament de les funcions següents:

2.1. En l’àmbit d’inserció laboral:

a) Prestar els servicis d’intermediació laboral a través dels centres d’Ocupació i Formació de titularitat autonómica (centres SERVEF).

b) L’autorització i el seguiment i l’avaluació de les activitats de les agències privades de col·locació autoritzades, de conformitat amb la Llei 35/2010, de 17 de setembre, de mesures urgents per a la reforma del mercat de treball, i, el seu desplegament reglamentari per mitjà del Reial Decret 1796/2010, de 30 de desembre, pel qual es regulen les agències de col·locació.

c) Executar i verificar les activitats de registre de contractes i demandants d’ocupació, de conformitat amb el que disposa la legislació vigent, i en concret, pel Reial Decret 355/1991, de 15 de març, pel qual es regulen les comissions de seguiment de la contractació en el si de les comissions executives provincials o insulars de l’Institut Nacional d’Ocupació.

d) Elaboració de l’estadística per al seguiment de les ofertes d’ocupació i col·locacions, i la resta de dades d’interés, en col·laboració amb els organismes i ens corresponents.

e) Planificar, executar i coordinar les activitats d’informació, orientació laboral i assistència als demandants d’ocupació de manera integral, amb introducció de programes d’avaluació i control de qualitat.

f) Desenrotllament de les funcions relatives a la xarxa Eures.

2.2. En l’àmbit de formació professional:

a) Planificar, executar i avaluar els programes i les accions de formació professional per a l’ocupació.

b) Prestar assessorament i orientació als ciutadans en matèria de qualificació professional per a la inserció laboral.

c) Gestionar la formació professional per a l’ocupació a través de la xarxa de centres propis o per mitjà de la col·laboració amb entitats o centres especialitzats en formació.

d) Col·laborar amb el Consell Valencià de la Formació Professional (CVFP) en les matèries que li siguen própies.

e) Elaboració d’estudis de prospecció de noves professions relacionades amb els nous jaciments d’ocupació i, en particular, amb les noves tecnologies.

f) Inscripció i/o acreditació dels centres i entitats que impartixen formació professional per a l’ocupació en l’àmbit de gestió de la Generalitat.

g) Autorització de la impartició d’accions formatives no finançades amb fons públics, conduents a l’obtenció de certificats de professionalitat.

h) Facilitar a les empreses de la Comunitat Valenciana la informació necessària per a millorar la qualitat d’activitat productiva a través de la planificació de la formació professional dels treballadors.

i) Avaluació, seguiment i control de la qualitat de les accions formatives.

j) Acreditació de la formació professional per a l’ocupació, el seu registre, així com l’expedició dels certificats de professionalitat i/o acreditacions parcials acumulables.

k) Autorització, seguiment i control de la formació per a l’obtenció dels certificats de professionalitat vinculada als contractes per a la formació i l’aprenentatge.

2.3. En l’àmbit de foment de l’ocupació:

a) Impulsar, desenrotllar i executar els programes de creació d’ocupació estable entre els col·lectius de desempleats i, especialment, per als més desfavorits.

b) Promoure modalitats d’autoocupació i foment de l’emprenedoria, així com de les empreses innovadores.

c) Desenrotllament de les accions de foment d’ocupació en col·laboració amb les corporacions locals i l’impuls, si és el cas, de les iniciatives locals d’ocupació en col·laboració amb els agents socials i económics.

d) Potenciar i exercitar les mesures per a millorar les oportunitats de la promoció sociolaboral de les dones per mitjà de l’impuls de mesures de foment de l’ocupació.

e) Preparació d’estudis per al millor coneixement dels jaciments d’ocupació i del foment de sectors en crisi.

f) Qualificació i registre d’empreses d’inserció així com la gestió d’ajudes per a estes.

3. En l’exercici i desenrotllament de les competències referides, el SERVEF assumirà aquelles que li siguen expressament delegades o encomanades per les administracions públiques estatals o territorials que tinguen relació amb l’objecte i els fins del SERVEF.

 

**Article 3. Principis d****’organització i funcionament**

Per al desenrotllament de la seua activitat, el SERVEF, s’ajustarà als principis següents:

a) Participació dels agents socials i económics més representatius de la Comunitat Valenciana.

b) Autonomia funcional, racionalització i eficàcia administrativa.

c) Universalitat, transparència i gratuïtat dels servicis.

d) Descentralització i desconcentració territorial en la gestió.

e) Garantia dels principis d’igualtat i no-discriminació, i de confiança legítima, així com de subjecció al principi de legalitat.

f) Col·laboració i coordinació amb els organismes i entitats públiques i privades per a garantir un servici públic d’ocupació eficaç.

 

**Article 4. Competències del conseller competent en matèria d****’ocupació**

Al conseller competent en matèria d’ocupació correspondrà establir les directrius de política d’ocupació i formació, i proposar al Consell el nomenament de la persona titular de la Direcció General del SERVEF i la seua substitució.

 

**Article 5. Gestió integrada**

El SERVEF garantirà als usuaris la prestació de tots els servicis concentrats en la xarxa de centres propis, de les àrees competencials previstes en l’article 2, de manera integrada i gradual a la seua efectivitat, a fi de potenciar la intermediació laboral d’ofertes i demandes, l’orientació laboral i la formació professional a empreses i demandants, complementat amb les ajudes per a foment de l’ocupació estable o de sectors discriminats.

 

**Article 6. Col·laboració pública o privada**

1. El SERVEF impulsarà la celebració d’acords i convenis de col·laboració i cooperació amb qualsevol persona jurídica, pública o privada, els objectius i activitats de la qual es dirigisquen al foment i desenrotllament de l’ocupació a la Comunitat Valenciana, Esta col·laboració permetrà que tots els valencians reben un servici de proximitat, especialitzat i de qualitat en els àmbits de l’ocupació, de la formació professional, l’orientació laboral, la intermediació laboral i la inserció laboral.

2. Podrà ser entitat col·laboradora del SERVEF qualsevol entitat pública o privada, constituïda sota qualsevol forma jurídica i que dispose dels mitjans materials i humans necessaris per a la connexió a la xarxa informàtica del SERVEF i per a l’execució i el desenrotllament de les polítiques actives d’ocupació, de formació i la gestió de la intermediació laboral. Els centres col·laboradors prestaran un servici complementari en qualssevol de les àrees competencials del SERVEF de manera contínua, amb la supervisió i el control del SERVEF, sense formar part de l’estructura organitzativa d’este, i sense que en l’exercici de les seues funcions de col·laboració puguen participar directament o indirectament en l’exercici de potestats públiques o en la salvaguarda d’interessos generals de l’Estat i de les Administracions Públiques, funcions que corresponen en exclusivitat als funcionaris públics.

3. El SERVEF establirà els criteris de reconeixement i homologació dels centres i entitats col·laboradores, així com la supervisió i el control del seu funcionament. En matèria d’intermediació i orientació laboral s’homologaran preferentment aquells que garantisquen la inserció laboral.

4. Les actuacions de les entitats col·laboradores es podran articular per mitjà de contractes, convenis, o qualsevol altra fórmula de col·laboració prevista en la normativa vigent, en la qual es fixaran els termes i les matèries d’esta.

5. El SERVEF potenciarà l’establiment de vies de col·laboració amb els agents económics i socials més representatius per mitjà de fórmules de col·laboració en totes les seues àrees d’actuació, a través d’aquelles entitats de dret privat o públic que aporten una experiència en l’àmbit d’actuació del SERVEF i que garantisquen la participació dels dits agents.

 

 

TÍTOL II. Estructura organitzativa

 

CAPÍTOL I. Organització

 

**Article 7. Estructura orgànica**

Els órgans que componen l’estructura bàsica del SERVEF són els següents:

- El Consell General.

- El Consell de Direcció.

- La Direcció General del SERVEF.

 

**Article 8. El Consell General**

1. El Consell General és l’órgan d’assessorament, consulta i participació, tripartit i paritari, compost per les organitzacions sindicals i empresarials més representatives de la Comunitat Valenciana i per l’Administració, que estarà compost de tretze membres, distribuïts de la manera següent:

a) Presidència, que tindrà la persona titular de la conselleria competent en matèria d’ocupació.

b) Vicepresidència, que tindrà la persona titular de la Direcció General del SERVEF.

c) Vocalies, en funció de la representació següent:

- Quatre representants de les organitzacions sindicals més representatives,

- Quatre representants de les organitzacions empresarials més representatives.

Els vocals de les organitzacions sindicals i empresarials seran designats pels seus órgans directius i nomenats pel president del Consell General, a proposta de cada entitat representada, que inclourà la dels suplents corresponents.

- Dos representants més per part de la conselleria competent en matèria d’Ocupació, que seran nomenats pel titular d’entre els órgans directius del SERVEF o de la conselleria esmentada.

d) Secretaria del Consell, que tindrà una persona funcionària d’un cos del subgrup A1 del SERVEF, llicenciada en dret, designada a este efecte, amb veu peró sense vot. Exercirà les funcions d’assistència tècnica i jurídica al Consell i, com a fedatari dels seus acords, redactarà les actes de les reunions i expedirà els certificats dels acords adoptats, amb el vistiplau de la Vicepresidència.

2. S’abonaran les compensacions económiques previstes en la legislació vigent com a indemnització a l’assistència dels vocals a les reunions del Consell General.

 

**Article 9. Funcions del Consell General**

Al Consell General corresponen les funcions següents:

a) Elaborar els criteris d’actuació del SERVEF, de conformitat amb les directrius emanades del conseller competent en matèria d’ocupació.

b) Aprovar els plans estratègics i operatius que dirigixen l’activitat de l’organisme, així com l’avantprojecte anual de pressupostos del SERVEF.

c) Aprovar la memória anual d’activitats del SERVEF per a l’elevació al conseller competent en matèria d’ocupació.

d) Aprovar els comptes anuals de l’organisme, per a la integració en el Compte general de la Generalitat, que ha de ser remesa a la Sindicatura de Comptes.

El Consell General podrà delegar totes o alguna de les seues competències en el Consell de Direcció.

 

**Article 10. Règim de funcionament del Consell General**

1. Tant les organitzacions sindicals i empresarials com l’Administració, representades en el Consell General, podran substituir els seus representants quan ho consideren convenient.

2. El Consell General es reunirà després de la convocatória prèvia del president, de manera ordinària, almenys dos vegades a l’any; i poden convocar-se amb caràcter extraordinari pel president, a iniciativa própia, o a petició de qualsevol grup de representació, amb el suport de les dos terceres parts del total dels seus membres.

3. De cada sessió, que es convocarà amb antelació d’almenys cinc dies per a les ordinàries, i tres, per a les extraordinàries, el senyor president redactarà un orde del dia en què inclourà aquells punts sol·licitats per cada grup de vocals. Per a la vàlida constitució de cada sessió hauran d’assistir, en primera convocatória, la mitat més un dels membres que el componen, a més del president i del secretari del Consell, o de les persones que legalment els substituïsquen, i en segona convocatória, una hora més tard, s’entendrà vàlida amb l’assistència, d’almenys, un terç dels seus membres, a més del president i del secretari del Consell, o de les persones que legalment els substituïsquen.

El president podrà delegar en el vicepresident totes les funcions i competències que siguen pertinents per a la convocatória i el desenrotllament de les sessions. El president tindrà vot de qualitat en aquelles qüestions en què, sotmeses a votació, hi haja empat.

4. En cas d’absència justificada o malaltia, el secretari del Consell General podrà ser substituït per un altre funcionari del SERVEF llicenciat en Dret designat a este efecte.

5. A les reunions del Consell podran assistir aquells funcionaris o assessors de les entitats que per raó de la seua responsabilitat o coneixement, convinga convocar per a la seua assistència.

6. Els acords s’adoptaran per majoria absoluta dels assistents. El funcionament del Consell es regularà, fins que no es dispose una altra cosa, pels principis i les normes continguts en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i per les altres disposicions generals d’aplicació sobre órgans col·legiats.

7. El Consell General podrà dictar, per al seu funcionament, un reglament de règim intern.

 

**Article 11. El Consell de Direcció**

1. El Consell de Direcció és l’órgan col·legiat d’assessorament i participació, tripartit i paritari, per al seguiment i l’assessorament de l’activitat ordinària del SERVEF. Constarà de tretze membres i tindrà la composició següent:

a) Presidència, que tindrà la persona titular de la direcció general del SERVEF.

b) Vicepresidència, que tindrà la persona designada pel titular de la direcció general del SERVEF d’entre els órgans directius d’este.

c) Vocalies, que es distribuiran de la manera següent:

- Quatre representants de les organitzacions sindicals més representatives.

- Quatre representants de les organitzacions empresarials més representatives.

- Dos vocals més per part de l’administració, que seran nomenats per la persona titular de la Direcció General del SERVEF d’entre els órgans directius d’este o de la Conselleria competent en matèria d’ocupació.

d) Secretaria del Consell, que exercirà qui al seu torn ocupe la Secretaria del Consell General del SERVEF, i que actuarà amb veu peró sense vot. Exercirà les funcions d’assistència tècnica i jurídica i, com a fedatari dels seus acords, redactarà les actes de les reunions i certificarà els acords adoptats, amb el vistiplau de la Presidència.

2. Els representants de les entitats sindicals i empresarials seran designats per cada entitat i nomenats pel president del Consell de Direcció, a proposta de cada entitat, d’entre els vocals integrats en el Consell General.

 

**Article 12. Funcions del Consell de Direcció**

Al Consell de Direcció li correspondran les funcions següents:

a) Proposar les línies d’actuació del funcionament ordinari de l’organisme, de conformitat amb els criteris emanats del Consell General, del seu president o de la conselleria competent en matèria d’ocupació.

b) Supervisar l’aplicació dels acords adoptats pel Consell General.

c) Seguiment i supervisió de l’activitat de l’organisme.

d) Proposar qualsevol mesura que s’estime necessària per al millor compliment dels fins del SERVEF.

 

**Article 13. Règim de funcionament del Consell de Direcció**

1. El funcionament es regirà pel que disposa l’article 10 d’este Reglament i les altres disposicions d’aplicació quant a l’adopció d’acords i al quórum necessari. De la mateixa manera que per al que preveu el Consell General, s’indemnitzarà la seua assistència a les reunions del Consell.

2. El Consell de Direcció es reunirà, després de la convocatória prèvia del president, amb una antelació, almenys, de tres dies naturals, una vegada al trimestre natural, i podrà ser convocat de manera extraordinària, amb antelació de vint-i-quatre hores, pel president, a iniciativa própia, o a petició de qualsevol grup de representació, amb el suport de les dos terceres parts del total dels seus membres.

3. El president podrà delegar la convocatória o ser substituït per absència o per qualsevol motiu, per un director general de l’organisme. Així mateix, en cas d’absència justificada o malaltia, el secretari del Consell podrà ser substituït per un altre funcionari del SERVEF llicenciat en Dret designat a este efecte.

4. El Consell de Direcció podrà constituir comissions tècniques per a l’estudi detallat d’alguna de les línies d’actuació del SERVEF, i la composició i el funcionament tindrà la mateixa proporcionalitat i règim que la d’este, amb participació dels representants del sector implicat.

5. Es podran crear comissions territorials o sectorials de caràcter comarcal o d’un altre àmbit per a la concreció de plans d’ocupació i exercir aquelles funcions que li delegue expressament el Consell de Direcció, amb la idèntica representació i proporcionalitat dels órgans del SERVEF.

6. El Consell de Direcció podrà dictar, per al seu funcionament, un reglament de règim intern.

 

**Article 14. La Direcció General del SERVEF******[1]****

1. La Direcció General del SERVEF és l’órgan executiu de l’organisme autónom, i l’ostentarà la persona titular de la secretaria autonómica competent en matèria d’ocupació.

Li corresponen les competències següents:

a) Ostentar la representació legal del SERVEF.

b) Dirigir, coordinar, planificar, supervisar i impulsar les actuacions necessàries per al compliment dels fins i de les funcions atribuïdes al SERVEF.

c) Proposar als órgans col·legiats l’adopció dels acords necessaris en les matèries de les seues competències, així com executar els seus propis acords.

d) Ordenar la convocatória i fixar l’ordre del dia del Consell de Direcció, i dirimir amb el seu vot de qualitat aquelles votacions en què hi haja empat.

e) Subscriure els convenis de col·laboració amb entitats públiques o privades, per al desenvolupament de les línies d’actuació del SERVEF, prèvia comunicació a la conselleria competent en matèria d’ocupació.

f) Ordenar i aprovar les resolucions necessàries per al desenvolupament de les actuacions del SERVEF, a proposta de cada órgan competent. Així mateix, podrà delegar en els directors generals, els subdirectors i els directors territorials, si és el cas, aquelles funcions o competències que es consideren necessàries.

g) Atorgar per resolució l’homologació dels centres col·laboradors per a la prestació de serveis de suport a les competències del SERVEF, així com la competència sobre els expedients de resolució, extinció o sanció de les activitats dels esmentats centres.

h) Proposar i elevar a la persona titular de la conselleria competent en matèria d’ocupació les propostes d’ordres, en les matèries competencials del SERVEF.

i) Resoldre els conflictes d’atribucions que sorgisquen entre distints órgans del SERVEF.

j) Aprovar les despeses própies de l’organisme dins dels límits legals i pressupostaris, autoritzar el seu compromís i liquidació, així com la disposició de despeses i l’ordenació dels pagaments.

k) Aprovar els actes de contractació administrativa necessaris per al funcionament del SERVEF.

l) Aprovar les adquisicions, arrendaments i acceptació de cessions de béns immobles, sempre que el seu ús es destine exclusivament als fins previstos en la Llei de creació del SERVEF, i s’informe favorablement per la conselleria competent en matèria de patrimoni de la Generalitat.

m) Dirigir l’organització i el funcionament dels serveis i unitats de gestió del SERVEF i exercir la superior autoritat, inspecció i règim disciplinari del personal dependent del SERVEF.

n) Elaborar l’avantprojecte de pressupostos i els plans estratègics i operatius del SERVEF per a la seua elevació al Consell General i al conseller competent en matèria d’ocupació, així com la memória anual.

o) Resoldre en via administrativa els recursos que s’interposen contra qualssevol actes o resolucions dictats per la persona titular de la Direcció General del SERVEF o pels órgans que delegue. Contra els actes en què càpiga recurs d’alçada i no s’esgote la via administrativa en la persona titular de la Direcció General del SERVEF, amb l’informe d’aquesta, es resoldrà davant del conseller competent en matèria d’ocupació.

p) Proposar a l’Advocacia General de la Generalitat la interposició o la personació en qualssevol accions judicials i recursos que afecten els interessos generals derivats de l’àmbit competencial del SERVEF.

q) Nomenar i substituir el secretari del Consell General i del Consell Direcció del SERVEF, així com el personal de lliure designació de l’estructura administrativa.

r) Aprovar l’organització i el funcionament intern del SERVEF, així com la proposta de perfils dels llocs de treball, la seua classificació i la direcció de les unitats de gestió de la seua estructura, de manera coordinada i eficientment.

s) Potenciar la informatització i la introducció de noves tecnologies en el desenvolupament dels serveis i funcions del SERVEF, a través de la seua direcció, control i supervisió.

t) Totes les funcions que siguen necessàries per a garantir el compliment i desenvolupament dels fins i competències legals del SERVEF.

 

2. En cas d’absència, vacant o malaltia, de la persona titular de la Direcció General del Servici Valencià d’Ocupació i Formació serà substituïda en les seues funcions pels órgans del nivell directiu mencionats en l’article 15 d’este Reglament, i en l’orde establit en el dit precepte, llevat que la persona titular de la Direcció General del SERVEF decidisca explícitament en un altre sentit.

 

 

CAPÍTOL II. De l’estructura administrativa de la Direcció

 

**Article 15. Estructura de la Direcció General del SERVEF**

1. De la Direcció General del SERVEF dependran directament els órgans directius següents:

- La Direcció General de Planificació i Servicis

- La Direcció General d’Ocupació i Formació

2. Les persones titulars de les direccions generals referides seran nomenades pel Consell a proposta del conseller que tinga atribuïdes les competències en matèria d’ocupació i exerciran les seues funcions sota la direcció i supervisió de la persona titular de la Direcció General del SERVEF.

 

**Article 16. De la Direcció General de Planificació i Servicis**

1. A la Direcció General de Planificació i Servicis correspon l’exercici de les competències que té encomanades el SERVEF en matèria d’inserció, intermediació i orientació laboral, així com la planificació, organització i la coordinació administrativa del SERVEF. En particular, exercirà les competències següents:

a) Elaborar el pla estratègic i el pla anual del SERVEF, així com fixar i efectuar el seguiment dels objectius de tots els servicis, en coordinació amb la Direcció General d’Ocupació i Formació.

b) Promoció, gestió i control en matèria d’intermediació en el mercat de treball, especialment la captació de les ofertes de treball.

c) Promoció d’accions d’informació i orientació laboral a favor dels desempleats.

d) Cooperació en la gestió de les prestacions per desocupació que gestiona el Servici Públic d’Ocupació Estatal a l’àmbit de la Comunitat Valenciana, en el marc dels acords i la normativa vigent determinen.

e) Impuls de convenis de col·laboració amb altres administracions públiques, associacions empresarials, universitats i altres institucions o entitats públiques o privades per a la implantació i desenrotllament de les iniciatives de suport a la intermediació laboral.

f) Tramitació, proposta i, en general, execució dels actes de gestió económica i administrativa que li corresponguen dins del seu àmbit funcional.

g) Actualització dels continguts en qualsevol suport dins del seu àmbit funcional, sense perjuí de les atribucions de l’órgan competent en matèria de tecnologies de la informació.

h) Emissió d’informes i proposta de disposicions sobre matèries del seu àmbit funcional, així com l’emissió de resolucions, circulars i instruccions en assumptes de la seua competència.

i) Organització i racionalització de procediments.

j) Informar de la viabilitat legal i económica dels seus programes d’actuacions.

k) Dirigir i coordinar les relacions institucionals del SERVEF.

l) Donar suport tècnic administratiu a les relacions que este mantinga amb els distints departaments de la Generalitat, amb altres administracions o amb entitats públiques o privades.

m) Suport i assistència tècnica, de manera horitzontal, a totes les unitats directives i administratives del SERVEF, inclosos els servicis territorials.

n) Gestió dels recursos humans del SERVEF.

o) Planificació, gestió i supervisió de l’activitat económica del SERVEF.

p) Supervisió de l’activitat dels centres Servef d’Ocupació.

2. Per al desenrotllament de les seues competències la Direcció General de Planificació i Servicis s’estructura en les unitats següents:

- Subdirecció General d’Inserció Laboral

- Subdirecció General de Planificació i Coordinació

- Subdirecció General Administrativa

 

**Article 17. De la Subdirecció General d****’Inserció Laboral**

1. La Subdirecció General d’Inserció Laboral, sota la supervisió de la persona titular de la Direcció General, dirigix, controla, coordina i supervisa l’execució dels projectes, objectius o activitats que se li assignen, així com els servicis que se li adscriuen en l’apartat 2 d’este article.

2. Per al compliment de les funcions mencionades en l’apartat anterior, la Subdirecció General d’Inserció Laboral s’estructura en els servicis següents, als quals els corresponen les funcions que, així mateix, s’indiquen:

2.1. Servici de Centres i Intermediació Laboral

a) Gestió de la intermediació laboral, amb la potenciació tant dels mètodes de classificació de demandants d’ocupació, com de la captació i gestió de les ofertes d’ocupació. Així mateix, gestionarà l’activitat de la Xarxa Eures o altres.

b) Col·laboració en l’elaboració d’estadístiques per al seguiment de les ofertes d’ocupació i de les ocupacions en coordinació amb els altres ens o organismes.

c) Gestió de les activitats sobre inscripció de demandants d’ocupació i registre de contractes.

d) Atenció de les reclamacions, queixes i suggeriments dels usuaris del SERVEF en matèria d’intermediació i orientació laboral.

e) Gestió d’accessos d’usuaris a l’aplicació informàtica, en matèries d’intermediació i orientació laboral.

f) Inspecció i supervisió de l’activitat dels centres SERVEF d’Ocupació

g) Proposta de mesures tècniques, informàtiques i normatives en matèria de centres per a la intermediació laboral i programes de l’àrea de la seua actuació.

h) Coordinar tots els requeriments necessaris per a la posada en funcionament dels centres SERVEF d’Ocupació, inclosa la gestió de l’adquisició de l’equipament necessari per a aixó. Impulsar i tramitar les gestions destinades al trasllat de centres, equipament i reformes d’estos, etc.

i) Coordinació amb el Servici Públic d’Ocupació Estatal i amb el departament de la Generalitat competent en matèria de finançament europeu per a les tasques de gestió, documentació i verificació de les actuacions amb finançament europeu realitzades per la Subdirecció General.

j) Qualsevol altra que li siga encomanada en relació amb les matèries que li són própies.

2.2. Servici d’Orientació i Col·laboració Publicoprivada

a) Gestió dels programes de suport a la intermediació laboral desenrotllats per entitats externes i finançats directament amb fons propis o comunitaris per la Generalitat, i la gestió económica i pressupostària.

b) Autorització i control de les agències de col·locació.

c) Gestió dels programes i actuacions que haja que desenrotllar en matèria d’orientació laboral i assistència a l’autoocupació, incloent-hi l’elaboració d’objectius i la gestió económica i pressupostària.

d) Així mateix, gestionarà qualsevol altre programa que desenrotlle l’Administració de l’Estat i que afecte la Comunitat Valenciana i li siga atribuït en relació amb les accions d’intermediació i orientació laboral.

e) Estudi, implantació i seguiment dels itineraris d’inserció laboral per a desempleats i de les accions i servicis a desempleats o demandants d’ocupació.

f) Elaboració i seguiment, en coordinació amb els servicis corresponents, d’un pla anual de visites a empreses

g) Qualsevol altra que li siga encomanada en relació amb les matèries que li són própies.

 

**Article 18. De la Subdirecció General de Planificació i Coordinació******[2]****

1. La Subdirecció General de Planificació i Coordinació, sota la supervisió de la persona titular de la Direcció General, dirigix, controla, coordina i supervisa l’execució dels projectes, dels objectius o de les activitats que se li assignen, així com els servicis i unitats administratives que se li adscriuen en l’apartat 2 d’este article.

 

2. Per al compliment de les funcions esmentades en l’apartat anterior, la Subdirecció General de Planificació i Coordinació s’estructura en els següents serveis, als quals els corresponen les funcions que així mateix s’indiquen:

2.1. Servei d’Anàlisi, Planificació i Avaluació de Programes:

a) Elaboració de plans estratègics, en particular el Pla estratègic de subvencions previst en la Llei 38/2003, general de subvencions, el Pla anual de polítiques d’ocupació, que forma part de l’Estratègia Espanyola d’Ocupació i els programes operatius plurianuals dels fons estructurals de la Unió Europea en què participe el SERVEF, tot aixó en coordinació amb la resta de departaments de l’organisme.

b) Supervisió del procés d’elaboració del pressupost anual del SERVEF quant al compliment dels objectius i actuacions planificats, en col·laboració amb el Servei de Gestió Financera i Pressupostària.

c) Suport i assessorament al director general del SERVEF en el disseny i implantació de plans d’actuació.

d) Elaboració d’anàlisis prospectives del mercat de treball.

e) Avaluació dels distints programes i actuacions realitzats pel SERVEF, així com realitzar el seguiment del compliment dels objectius, tant operatius com estratègics, en coordinació amb altres serveis.

f) Elaboració de la memória anual d’actuacions del SERVEF.

g) Recopilació i subministrament de les dades estadístiques en matèria d’ocupació i mercat de treball.

h) El seguiment i l’atenció dels assumptes parlamentaris que facen referència al SERVEF, en coordinació amb la conselleria competent en matèria d’ocupació.

i) Coordinació i supervisió de les relacions institucionals del SERVEF amb la conselleria competent en matèria d’ocupació, el Servei Públic d’Ocupació Estatal, i la resta d’institucions de la Generalitat o d’altres administracions.

j) Qualsevol altra que li siga encomanada en relació amb les matèries que li són própies.

2.2. Servei d’Organització i Coordinació Juridicoadministrativa

a) Impuls de procediments, mitjans i sistemes que possibiliten la millora contínua en la qualitat dels serveis prestats al ciutadà i l’optimització dels recursos de l’organisme.

b) Impuls de l’administració electrónica, implantació de procediments automatitzats de gestió i coordinació de les plataformes d’interoperabilitat administrativa.

c) Coordinació amb l’órgan competent de la conselleria per a la tramitació de disposicions i projectes normatius, així com per als assumptes que hagen de ser elevats a aprovació del Consell. Coordinació de la tramitació de les ordres reguladores d’ajudes gestionades pel SERVEF així com dels convenis de col·laboració que aquest subscriga amb entitats públiques i privades.

d) Suport tècnic i jurídic als distints órgans directius i unitats administratives de l’organisme i als consells General i de Direcció.

e) Coordinació de l’elaboració d’informes relatius a projectes normatius i plans intersectorials del Consell que afecten o puguen afectar les competències del SERVEF.

f) Tramitació d’expedients de responsabilitat patrimonial.

g) Coordinació dels serveis de traducció-correcció i publicació en el Diari Oficial de la Generalitat Valenciana de les disposicions que així ho requerisquen.

h) Supervisió del compliment de la normativa sobre tractament automatitzat de dades de caràcter personal.

i) Participació en comissions o grups de treball de caràcter interdepartamental, excepte aquells en què, per la seua naturalesa, siga convenient la participació d’altres órgans directius o unitats administratives.

j) Elaboració, gestió i coordinació de la informació al ciutadà, publicacions, portal d’internet i imatge corporativa del SERVEF.

k) Coordinació de la tramitació de les reclamacions, queixes i suggeriments dels usuaris del SERVEF.

l) Gestió documental i de l’arxiu general del SERVEF.

m) Qualsevol altra que li siga encomanada en relació amb les matèries que li són própies.

2.3. Servei de Coordinació del Fons Social Europeu, a què corresponen les funcions següents:

a) Coordinació en el si del SERVEF de totes les actuacions emmarcades en l’àmbit de programes europeus, especialment els programes operatius del Fons Social Europeu en què participa, així com la interlocució amb l’organisme intermedi reconegut pel Ministeri d’Ocupació i Seguretat Social, així com per la Comissió Europea.

b) Participació activa en totes les fases dels programes operatius en relació amb les actuacions própies: programació, execució, certificació, seguiment d’indicadors, etc.

c) Col·laboració en els processos de verificació externa i en les auditories que corresponguen a expedients amb finançament del Fons Social Europeu.

d) Suport, assessorament i elaboració, si és el cas, sobre la posada en marxa i implantació de les directrius i instruccions en relació amb la metodologia, procediments i requisits relatius a la gestió i control per al bon fi de les actuacions del Fons Social Europeu, en concret, Els manuals de sistemes i procediments de gestió, així com per a la detecció i correcció de les incidències administratives i de lluita contra el frau.

e) Participació en l’elaboració, amb el suport dels gestors d’aquests fons, de l’informe anual i final, i qualsevol altre document que reflectisca l’execució de les actuacions amb finançament de la Unió Europea, en col·laboració amb la Direcció General de Finançament i Fons Europeus de la conselleria competent en matèria d’hisenda pública.

f) Supervisar que les instruccions de gestió dels diferents programes que tinguen relació amb el Programa operatiu del Fons Social Europeu faciliten la correcta certificació dels fons.

g) Coordinar i supervisar l’elaboració de les certificacions financeres de les despeses cofinançades pel Fons Social Europeu, en col·laboració amb la Direcció General de Finançament i Fons Europeus de la conselleria competent en matèria d’hisenda pública.

h) Complir i efectuar el seguiment de les mesures de comunicació, informació i publicitat establertes en la corresponent estratègia de comunicació del programa operatiu del Fons Social Europeu de la Comunitat Valenciana, vigent en cada període de programació, així com qualsevol requisit relacionat en aquesta matèria.

i) Coordinació amb l’organisme intermedi per al correcte ús de les aplicacions informàtiques relacionades amb la gestió de les operacions i dels indicadors en relació amb les actuacions del Fons Social Europeu.

j) En general, qualssevol funcions d’informació, difusió, coordinació, participació en el desenvolupament dels assumptes relacionats amb el finançament provinent de la Unió Europea, en l’àmbit competencial d’aquest organisme.

 

**Article 19. De la Subdirecció General Administrativa******[3]****

1. La Subdirecció General Administrativa, sota la supervisió de la persona titular de la Direcció General, dirigix, controla, coordina i supervisa l’execució dels projectes, dels objectius o de les activitats que se li assignen, així com els servicis i les unitats administratives que se li adscriuen en l’apartat 2 d’este article.

 

2. Per al compliment de les funcions mencionades en l’apartat anterior, la Subdirecció General Administrativa s’estructura en els següents serveis, als quals corresponen les funcions que així mateix s’indiquen:

2.1. Servei de Recursos Humans:

a) Planificació i gestió dels recursos humans del SERVEF.

b) Estudis sobre la plantilla de les distintes unitats del SERVEF i propostes de modificació de les relacions de llocs de treball.

c) Tramitació d’incidències en nómina i situacions de personal.

d) Emissió de informes i propostes de resolució sobre reclamacions prèvies en matèria de personal.

e) Custódia i manteniment dels expedients de personal.

f) Planificació i execució dels plans de formació del personal del SERVEF, en coordinació amb els plans desenvolupats pel departament de la Generalitat competent en la matèria.

g) Administració i càlcul de la nómina del personal del SERVEF. Gestió, control i proposta de pagament de les assegurances socials, MUFACE i drets passius i la resta de retencions salarials.

h) Tramitació dels expedients de reintegrament i de compensació de deutes per errors materials en la nómina del personal.

i) Tramitació de llicències i permisos, control de l’absentisme justificat i injustificat i seguiment dels processos d’incapacitat temporal.

j) Gestió del servei d’ordenances dels serveis centrals del SERVEF

k) Col·laboració amb la resta de departaments del SERVEF en les tasques de documentació, verificació i certificació de les despeses de personal imputables a les actuacions amb finançament europeu o de l’Administració central.

l) Qualsevol altra que li siga encomanada en relació amb les matèries que li són própies.

2.2. Servei de Contractació i Gestió Administrativa i Patrimonial:

a) Tramitació i seguiment de l’execució dels expedients de contractació de l’àmbit d’actuació del SERVEF, inclosa la contractació menor i la contractació pel procediment de compra centralitzada.

b) Tramitació de les adquisicions de béns immobles i vehicles, així com la gestió dels tributs municipals relatius als béns immobles i vehicles propietat del SERVEF.

c) Tramitació dels contractes d’arrendament d’immobles.

d) Assessorament als órgans de contractació i assistència tècnica a la mesa de contractació del SERVEF.

e) Gestió patrimonial i inventari dels béns mobles i immobles del SERVEF, així com la valoració comptable del patrimoni del SERVEF.

f) Assumptes de règim interior de les instal·lacions corresponents als Serveis Centrals de l’organisme.

g) Coordinació de les unitats de registre de documents del SERVEF i gestió del Registre General.

h) Qualsevol altra que li siga encomanada en relació amb les matèries que li són própies.

2.3. Servei de Gestió Financera i Pressupostària

a) Control i seguiment de l’execució pressupostària del pressupost i les seues modificacions.

b) Coordinació de la gestió comptable i pressupostària de l’organisme.

c) Elaboració de l’avantprojecte de pressupost del SERVEF.

d) Supervisió de l’activitat de gestió económico-pressupostària que realitzen les unitats directives i administratives del SERVEF.

e) Elaboració de la informació económica pressupostària precisa per a la presa de decisions i la gestió dels órgans directius i unitats administratives del SERVEF.

f) Informar els avantprojectes de llei, projectes de disposicions generals o convenis que tinguen una repercussió económica per al SERVEF i emetre informes sobre la viabilitat económica dels projectes, plans i programes d’actuació.

g) Estudiar, proposar, executar i mantindre actualitzats els programes d’informació i gestió comptable, amb vista a l’óptima utilització dels recursos.

h) Control i gestió comptable i pressupostària dels ingressos afectes l’organisme i, en particular, el finançament finalista provinent de l’Administració General de l’Estat i dels fons estructurals de la Unió Europea.

i) Elaboració, en coordinació amb la resta de departaments de l’organisme, de la justificació financera exigible pels organismes de l’Administració General de l’Estat responsables del finançament externa del SERVEF, i remissió a aquests.

j) Elaboració de la informació comptable precisa per a la rendició dels comptes anuals del SERVEF i el subministrament d’informació comptable als órgans de fiscalització corresponents.

k) Gestió de la Tresoreria del SERVEF, assegurant l’ingrès dels seus drets i el compliment de les seues obligacions de pagament.

l) Gestió i administració dels recursos financers de l’organisme, tant per operacions pressupostàries com extrapressupostàries.

m) Elaboració i seguiment del Pla de disposició de fons anual de l’organisme.

n) Coordinació de les distintes caixes pagadores del SERVEF, així com el seguiment i la comptabilització dels comptes justificatius dels fons de caixa fixa gestionats per aquelles.

o) Gestió dels reintegraments de despeses producte de l’execució pressupostària i seguiment, i el seu control en funció de l’origen dels fons que els financen.

p) Gestió dels dèbits a càrrec de tercers i compensacions de deutes amb tercers.

q) Planificació, gestió i supervisió económica de la despesa corrent i d’inversió de naturalesa horitzontal i compartida, relativa a les distintes unitats administratives dels serveis centrals i direccions territorials del SERVEF.

r) Gestió económica de les despeses corresponents als programes i actuacions no vinculades a altres unitats administratives.

s) Gestió de la caixa pagadora corresponent a les despeses del programa pressupostari d’administració i coordinació general.

t) Qualsevol altra que li siga encomanada en relació amb les matèries que li són própies.

2.4. Servei d’Infraestructures, a què corresponen les funcions següents:

a) Avaluació tècnica de les necessitats d’inversió o millora dels immobles del SERVEF.

b) Redacció i gestió de projectes tècnics d’obres i, si és el cas, la seua supervisió; així com direcció, seguiment i control de la seua execució i de les assistències o consultories associades a l’execució de les obres esmentades.

c) Seguiment administratiu i económic de les certificacions d’obra així com de la resta de contractes auxiliars a les obres.

d) Supervisió i control tècnic de les instal·lacions dels edificis i dependències del SERVEF, procurant la racionalització i optimització de recursos, amb especial atenció al desenvolupament sostenible i a la reducció de despesa energètica.

e) Emissió dels informes tècnics que exigisca la normativa vigent o

que siguen sol·licitats per les diferents unitats del SERVEF.

f) Proposició a l’órgan de contractació de criteris i orientacions de caràcter tècnic per a la seua inclusió, si és el cas, en la norma o instrucció corresponent.

g) Qualsevol altra que li siga encomanada en relació amb les matèries que li són própies.

 

**Article 20. De la Direcció General d****’Ocupació i Formació**

1. A la Direcció General d’Ocupació i Formació li correspondrà l’exercici de les competències que té encomanades el SERVEF en matèria de foment de l’ocupació, i desenrotllarà estes en col·laboració amb l’Administració de l’Estat i executarà els programes destinats a la creació d’ocupació en les seues diverses modalitats. Així mateix s’encarregarà de fomentar la cultura emprenedora i l’autoocupació, de promoure el desenrotllament de la formació professional, i adequar-la a les necessitats soci - productives, amb el fi donar resposta al teixit productiu de la Comunitat Valenciana i d’elevar els nivells d’ocupabilitat, proporcionar l’establiment de convenis de col·laboració amb altres administracions públiques, organitzacions empresarials més representatives, universitats i altres institucions o entitats per a la implantació i desenrotllament de la formació professional i les que li pogueren ser encomanades pel Consell Valencià de la Formació Professional, d’acord amb la seua normativa reguladora.

2. Per al desenrotllament de les seues competències la Direcció General d’Ocupació i Formació s’estructura en les unitats següents:

- Subdirecció General d’Ocupació.

- Subdirecció General de Formació Professional per a l’Ocupació.

 

**Article 21. De la Subdirecció General d****’Ocupació**

1. La Subdirecció General d’Ocupació, sota la supervisió de la persona titular de la Direcció General, dirigix, controla, coordina i supervisa l’execució dels projectes, objectius o activitats que se li assignen, així com els servicis i unitats administratives que se li adscriuen en l’apartat 2 d’este article.

2. Per al compliment de les funcions mencionades en l’apartat anterior, la Subdirecció General d’Ocupació s’estructura en els servicis següents, als quals els corresponen les funcions que així mateix s’indiquen:

2.1. Servici de Foment d’Ocupació

a) Preparació de disposicions normatives en matèria de foment d’ocupació dirigides a col·lectius de difícil inserció en el mercat laboral com són els jóvens, els parats de llarga duració i els desempleats majors de 45 anys, amb especial atenció a les dones desempleades.

b) Control i seguiment dels procediments per a la gestió d’ajudes dels programes d’ocupació estable, de suport a emprenedors, d’ocupació pública d’interés social i programes de desenrotllament local.

c) Estudi i implantació de nous programes dirigits a la creació de llocs de treball, estabilitat en l’ocupació, conciliació de la vida familiar i laboral, així com mesures de reorganització del temps de treball.

d) Impulsar la coordinació amb entitats locals, entitats sense ànim de lucre i organismes i órgans de les administracions autonómica i central, així com amb altres ens amb competències en la gestió d’ajudes en matèries de la seua competència.

e) Qualsevol altra que li siga encomanada en relació amb les matèries que li són própies.

2.2. Servici de Gestió de Programes d’Ocupació

a) Programació, gestió económica i pressupostària, control administratiu i inspecció dels programes de subvencions en matèria de foment d’ocupació.

b) Elaboració d’informes d’execució i estadístiques per a l’anàlisi qualitativa i quantitativa de la gestió dels programes d’ocupació.

c) Seguiment i avaluació dels resultats i de l’impacte de la gestió de les accions i programes i fer les propostes de millora i d’innovacions oportunes, d’acord amb les necessitats del mercat de treball en general, i dels col·lectius desfavorits en particular.

d) Coordinació amb el Servici Públic d’Ocupació Estatal i amb el departament de la Generalitat competent en matèria de finançament europeu, per a les tasques de gestió, documentació i verificació de les actuacions amb finançament europeu realitzades per la Subdirecció General.

e) Seguiment i avaluació de les subvencions gestionades per les direccions territorials.

f) Gestió i coordinació dels programes especials definits pel Ministeri competent en matèria d’Ocupació i que comporten itineraris d’inserció laboral amb implicacions transversals a totes les polítiques actives d’ocupació.

g) Gestió i coordinació dels projectes sectorials finançats pel Fons Europeu d’Adaptació a la Globalització (FEAG).

h) Qualsevol altra que li siga encomanada en relació amb les matèries que els són própies.

2.3. Servici d’Igualtat d’Oportunitats en l’Ocupació

a) Qualificació i registre dels centres especials d’Ocupació.

b) Ajudes públiques als centres especials d’Ocupació per a la creació d’ocupació estable per a persones amb discapacitat i el manteniment dels llocs creats.

c) Seguiment i avaluació dels centres especials d’Ocupació i de les subvencions de foment d’ocupació dirigides a estos.

d) Suport a la contractació de persones amb discapacitat en empreses ordinàries.

e) Suport a l’activitat emprenedora de persones amb discapacitat, en col·laboració amb el departament competent en matèria de Foment d’Emprenedors de la Conselleria.

f) Qualsevol altra que li siga encomanada en relació amb les matèries que li són própies.

 

**Article 22. De la Subdirecció General de Formació Professional per a l****’Ocupació**

1. La Subdirecció General de Formació Professional per a l’Ocupació, sota la supervisió de la persona titular de la Direcció General, actuarà com a instrument tècnic per a donar suport al Consell Valencià de Formació Professional i dirigix, controla, coordina i supervisa l’execució dels projectes, objectius o activitats que se li assignen, així com els servicis i les unitats administratives que se li adscriuen en l’apartat 2 d’este article.

2. Per al compliment de les funcions mencionades en l’apartat anterior, la Subdirecció General de Formació Professional per a l’Ocupació s’estructura en els servicis següents, als quals els corresponen les funcions que així mateix s’indiquen:

2.1. Al Servici d’Ordenació de la Formació Professional corresponen les funcions següents:

a) La planificació, l’elaboració i la coordinació dels programes, les accions i iniciatives de formació professional.

b) Elaboració de propostes de disposicions normatives i acords i convenis de col·laboració amb les diferents administracions públiques, sectors empresarials, instituts tecnológics i universitats en l’àmbit de la formació professional per a l’ocupació.

c) Les relatives a l’autorització, el seguiment i el control de la impartició d’accions formatives no finançades amb fons públics, conduents a l’obtenció de certificats de professionalitat, així com de la formació vinculada als contractes de formació i aprenentatge.

d) Gestió del catàleg d’especialitats i del seguiment, control i expedició de certificats de professionalitat i/o acreditacions parcials acumulables.

e) Elaboració d’informes i propostes de resolució relatives als recursos interposats, així com la tramitació dels procediments d’ofici derivats d’incompliments.

f) Establiment de mesures dirigides a la inserció de l’alumnat d’accions de formació professional per a l’ocupació.

g) Coordinar la gestió dels programes de formació professional amb els àmbits de la promoció de l’ocupació i la intermediació laboral

h) Elaboració i implantació de procediments i pautes de gestió a disposició de les distintes unitats i agents intervinents en els programes de formació professional.

i) Impuls i programació d’actuacions transnacionals en l’àmbit de la formació professional per a l’ocupació.

j) Promoure la participació dels agents socials i económics més representatius en la formació professional per a l’ocupació i, en particular, la coordinació amb el Consell Valencià de la Formació Professional.

k) Qualsevol altra que li siga encomanada en relació amb les matèries que li són própies.

2.2. Al Servici de Gestió de Programes de Formació per a l’Ocupació, corresponen les funcions següents:

a) Programació, gestió económica i pressupostària, control administratiu i inspecció dels programes de subvencions de formació professional per a l’ocupació.

b) Coordinació amb el Servici Públic d’Ocupació Estatal i amb el departament de la Generalitat competent en matèria de finançament europeu, per a les tasques de gestió, documentació i verificació de les actuacions amb finançament europeu realitzades per la Subdirecció General.

c) Qualsevol altra que li siga encomanada en relació amb les matèries que li són própies.

2.3. Servici de centres de formació professional per a l’ocupació, al qual corresponen les funcions següents:

a) Programació, coordinació, supervisió i suport administratiu dels centres propis en l’àmbit de la formació professional per a l’ocupació.

b) Supervisió de l’activitat dels centres integrats i els centres de referència nacional en l’àmbit de la formació professional per a l’ocupació. Gestió de la col·laboració amb el subsistema de formació reglada quant al funcionament dels centres integrats de formació professional titularitat del SERVEF.

c) Tramitació dels expedients d’homologació dels centres col·laboradors del SERVEF en l’àmbit de la formació, la seua inspecció i supervisió, així com la sanció, extinció o resolució de l’activitat d’estos.

d) Establir criteris que permeten homologar als centres i entitats per a avaluar i acreditar les qualificacions i competències.

e) Estudi, avaluació i control de la gestió dels programes d’actuació del SERVEF en els centres col·laboradors per a la formació.

f) Coordinar tots els requeriments necessaris per a la posada en funcionament dels centres SERVEF de Formació, inclosa la gestió de l’adquisició de l’equipament necessari per a aixó. Impulsar i tramitar les gestions destinades al trasllat de centres, equipament i reformes d’estos, etc.

g) Qualsevol altra que li siga encomanada en relació amb les matèries que li són própies.

 

**Article 23. Direccions territorials**

1. Les direccions territorials del SERVEF són l’expressió organitzativa del principi de desconcentració administrativa, tenen àmbit provincial i depenen orgànicament de la Direcció General del SERVEF i funcionalment de cada un dels órgans directius o unitats administratives dels servicis centrals, en funció dels distints àmbits competencials.

2. Al capdavant de cada una de les tres direccions territorials, ubicades a les capitals de les províncies d’Alacant, Castelló i València, hi haurà un director/a territorial del SERVEF, que exercirà les funcions relatives a la intermediació i orientació laboral, el foment de l’ocupació i la formació professional, circumscrites a la seua província, i vetlarà pel seu adequat desenrotllament.

3. Les direccions territorials del SERVEF s’estructuren de la forma següent:

3.1. El Servici Territorial de Foment d’Ocupació exercirà les funcions relatives a la gestió i al seguiment dels programes de foment d’ocupació així com qualsevol altra que li siga encomanada en relació amb les matèries que li són própies.

3.2. El Servici Territorial de Formació per a l’Ocupació, al qual correspon la gestió i l’execució de les funcions derivades de la legislació vigent, de la política i dels programes d’actuació en matèria de formació professional per a l’ocupació i, en particular, l’exercici de les funcions següents:

a) Gestió administrativa d’accions formatives de formació professional per a l’ocupació que haja que desenrotllar per mitjà de centres propis i col·laboradors.

b) Control de les accions formatives així com la prospecció de les necessitats de formació de les empreses.

c) Seguiment de l’execució dels programes de formació professional per a l’ocupació a desenrotllar per entitats externes.

d) Col·laboració en els procediments d’homologació i acreditació d’entitats col·laboradores per a la impartició de programes de formació professional per a l’ocupació.

e) Qualsevol altra que li siga encomanada en relació amb les matèries que li són própies.

3.3. El Servici Territorial de Gestió Administrativa i Coordinació de Centres, al qual corresponen les funcions següents:

a) La coordinació i gestió administrativa, pressupostària i de personal dels servicis territorials i dels centres propis de la província.

b) La coordinació, el seguiment i la supervisió del funcionament de la xarxa de centres Servef d’Ocupació de la província.

c) Qualsevol altra que li siga encomanada en relació amb les matèries que li són própies.

 

**Article 24. De la xarxa de centres del SERVEF**

1. El SERVEF s’estructura territorialment en una xarxa de centres, a través dels quals es desenrotllarà, atenent als principis de desconcentració i proximitat al ciutadà, la prestació dels servicis que són competència de l’organisme.

2. Dins de la xarxa de centres cal distingir:

2.1. Els centres de caràcter bàsic, denominats centres Servef d’Ocupació, que representen l’organisme en el seu territori, i les funcions del qual són la prestació integral de servicis als demandants d’ocupació i oferents d’ocupació i la gestió de la intermediació entre ambdós, amb l’objectiu bàsic de coadjuvar a la millora de l’ocupabilitat de les persones, la seua orientació laboral i, en definitiva, a una inserció laboral eficient dels demandants d’ocupació.

2.2. Els centres de caràcter especialitzat en l’àmbit de la Formació Professional, denominats centres SERVEF de Formació, en els quals es realitzaran activitats formatives dirigides preferentment a desempleats. Tenen esta consideració:

a) Els centres de Referència Nacional, especialitzats per sectors productius, que prenen com a referència el mapa sectorial que es definisca i les famílies professionals del Catàleg Nacional de Qualificacions Professionals. Estos centres duran a terme accions de caràcter experimental i innovador en matèria de formació professional, en les condicions que es dispose en la norma que regule els requisits d’estos centres.

b) Els centres Integrats de Formació Professional titularitat del SERVEF. Estos centres impartiran almenys les ofertes formatives referides al Catàleg Nacional de Qualificacions Professionals que conduïsquen a l’obtenció de títols de formació professionals i certificats de professionalitat.

c) La resta de centres titularitat del SERVEF que tinguen instal·lacions i equipaments adequats per a impartir formació professional per a l’ocupació.

3. Els centres SERVEF depenen orgànicament de les direccions territorials del SERVEF, i funcionalment dels órgans directius del SERVEF, en funció de les seues competències respectives.

4. La creació, supressió o modificació dels centres SERVEF de Formació i dels centres Servef d’Ocupació, es realitzarà mitjançant una orde de la Conselleria competent en matèria d’ocupació.

 

 

TÍTOL III. Règim económic i pressupostari

 

CAPÍTOL I. Règim económic

 

**Article 25. Recursos económics**

Per al correcte compliment dels seus fins i competències, el SERVEF disposarà dels recursos económics següents:

a) Les dotacions económiques que se li assignen en els pressupostos de la Generalitat.

b) Els béns i drets que se li adscriguen pertanyents al patrimoni de la Generalitat.

c) Els crèdits, préstecs i emprèstits, i altres operacions de Tresoreria que puga concertar.

d) Els productes i les rendes dels seus béns i drets.

e) Les subvencions, les donacions, les herències i els llegats, i qualsevol altra aportació voluntària de persones físiques o jurídiques, públiques o privades.

f) Les aportacions financeres i pressupostàries que reba de l’Administració General de l’Estat o de la Unió Europea, per al desenrotllament d’actuacions finalistes.

g) Qualssevol altres recursos que puga percebre o atribuir-se-li.

 

**Article 26. Del patrimoni**

1. Constituïx el patrimoni del SERVEF tots aquells béns mobles i immobles afectes als fins i a les competències d’este. Així mateix, formaran part del seu patrimoni els que es puguen adquirir en el futur, s’incorporen per adscripció de la conselleria competent en matèria de patrimoni de la Generalitat, o per cessió de qualsevol entitat pública o privada.

2. El SERVEF podrà concertar, d’acord amb el que disposa la normativa en matèria de patrimoni de la Generalitat, qualsevol concessió administrativa sobre qualssevol béns immobles del seu patrimoni, i garantir la seua finalitat de servici públic, amb un informe previ favorable de la conselleria competent en matèria de patrimoni de la Generalitat.

 

 

CAPÍTOL II. Règim pressupostari

 

**Article 27. De la gestió económica i pressupostària**

1. L’estructura, el procediment d’elaboració, l’execució i la liquidació del pressupost del SERVEF, es regiran per la Llei d’Hisenda Pública de la Generalitat, així com per les disposicions legals vigents en matèria pressupostària.

2. Les modificacions pressupostàries seran tramitades i resoltes per la Direcció General del SERVEF llevat que, per la seua naturalesa, hagen de ser resoltes pel conseller competent en matèria d’Hisenda i Pressupostos o requerisquen acord del Consell.

 

**Article 28. Règim pressupostari**

1. Les ajudes i subvencions gestionades pel SERVEF podran tindre caràcter plurianual, inclús les de naturalesa corrent, d’acord amb el que disposa la Llei de creació del SERVEF.

2. Les bases reguladores de les subvencions gestionades pel SERVEF determinaran, en cada cas, les garanties que resulten necessàries per a les bestretes que puguen autoritzar-se. En el cas d’ajudes i subvencions finançades amb fons propis, les dites bases reguladores podran declarar l’exempció de prestació de garantia per a les dits bestretes.

 

 

TÍTOL IV. Règim de personal i jurídic del SERVEF

 

CAPÍTOL I. Règim de personal

 

**Article 29. Règim del personal del SERVEF**

1. El personal al servici d’este organisme tindrà relació de caràcter funcionarial o laboral, segons corresponga, i es regularà de conformitat amb el que preveu la legislació de ordenació i gestió de la funció pública i règim de personal al servici de la Generalitat.

2. Al personal la relació del qual siga de caràcter funcionarial s’aplicarà el que preveu la legislació valenciana de funció pública.

3. Al personal la relació del qual siga de caràcter laboral s’aplicarà la legislació laboral, l’específica valenciana en matèria de personal al servici de la Generalitat i els convenis col·lectius del personal laboral al servici de l’Administració de la Generalitat.

 

 

CAPÍTOL II. Règim jurídic

 

**Article 30. De la naturalesa dels actes**

Els actes emanades de qualsevol órgan directiu o administratiu del SERVEF tindran la naturalesa d’actes administratius, i estaran subjectes a les bases del règim jurídic i al procediment administratiu comú fixat per l’Estat, sense perjuí de les especialitats derivades de l’organització própia de la Comunitat Valenciana.

 

**Article 31. Dels recursos administratius contra els actes**

1. Els actes dictats per la persona titular de la Direcció General del SERVEF esgoten la via administrativa, i podran ser recorreguts potestativament en reposició o ser impugnats directament davant de l’orde jurisdiccional contenciós administratiu.

2. Els actes dictats pels órgans inferiors, dependents de la Direcció General del SERVEF, podran ser recorreguts en alçada, i seran resolts per l’órgan immediatament superior a aquell que els va dictar, amb un informe previ d’este últim.

3. El procediment, els terminis i els requisits per a la interposició dels recursos contra els actes del SERVEF se substanciaran d’acord amb la legislació bàsica de procediment administratiu comú.

 

 

DISPOSICIONS TRANSITÒRIES

 

**Primera. Unitats i llocs de treball i les seues retribucions**

Les unitats i els llocs de treball de nivell administratiu continuaran subsistents i seran retribuïdes a càrrec d’estos crèdits pressupostaris, fins que s’aproven les relacions de llocs de treball adaptades a l’estructura orgànica d’este reglament i la normativa que la desplega.

 

**Segona. Funcions de les direccions territorials del SERVEF**

En tant que no es doten pressupostàriament i es proveïsquen els llocs de treball de director territorial del SERVEF, les seues funcions seran assumides pels responsables de les direccions territorials de la Conselleria competent en matèria d’ocupació.

 

 

DISPOSICIÓ DEROGATÒRIA

 

**Única. Derogació normativa**

Es deroga el Decret 41/2001, de 27 de febrer, del Govern Valencià, pel qual s’aprova el Reglament d’Organització i Règim Jurídic del SERVEF.

Així mateix, queda derogada qualsevol disposició del mateix rang o d’un rang inferior que contradiga el que disposa este decret.

 

 

DISPOSICIÓ FINAL

 

**Única. Entrada en vigor**

Este decret entrarà en vigor el dia 1 de gener de 2014.

 

 

València, 20 de desembre 2013

 

El president de la Generalitat,

ALBERTO FABRA PART

 

El conseller d’Economia, Indústria, Turisme i Ocupació,

MÁXIMO BUCH TORRALVA 

 

 

---

****[1]****Apartat 1 de l’article 14 modificat pel [**Decret 161/2017, de 20 d'octubre, del Consell**](https://www.dogv.gva.es/va/eli/es-vc/d/2017/10/20/161/), de modificació del Decret 194/2013, de 20 de desembre, del Consell, pel qual s'aprova el Reglament d'organització i règim jurídic del Servei Valencià d'Ocupació i Formació (SERVEF). (DOGV núm. 8161 de 02.11.2017) Ref. Base de dades 009404/2017.

****[2]****Apartat 2 de l’article 18 modificat pel [**Decret 161/2017, de 20 d'octubre, del Consell**](https://www.dogv.gva.es/va/eli/es-vc/d/2017/10/20/161/).

****[3]****Apartat 2 de l’article 19 modificat pel [**Decret 161/2017, de 20 d'octubre, del Consell**](https://www.dogv.gva.es/va/eli/es-vc/d/2017/10/20/161/).


Còpia Permalink ELI